Ego Garnerius Dei gratia Lingonensis Episcopus, omnibus presentibus et futuris notum fieri et ratum haberi uolo quod, considerata deuotione Fratrum Ecclesie Sancti Stephani Diuionensis, quam exhibitione obsequiorum uerbo et opere sum expertus, laude et assensu Ebrardi Archidiaconi Diuionensis et Hocheri Decani Diuionensis et Widonis Decani Besuensis, dedi eidem Ecclesie in perpetuum ecclesiam de Thar cum appendiciis suis, scilicet cum capella de Marliens, cum capella de Aschageio, cum masnillo de Werrangiis, cum terris agricolendis, pratis, domibus, mansis et censibus. Dedi etiam eis ecclesiam de Autreio cum appendiciis suis, statuens uidelicet ut quicumque Ecclesie Sancti Stephani Dyuionensis, perpetuis deinceps temporibus, abbas extiterit, predictarum parrochialium ecclesiarum beneficia omnia et omnes redditus integre possideat, curam quoque earumdem, remota omni calumpnia, habeat et quibuscumque uoluerit sacerdotibus, curam et amministrationem distribuat seu committat. Preterea supradictas parrochiales ecclesias seu earumdem capellanos a synodo et a qualibet exactione liberos deinceps et immunes esse decernens, memorate Ecclesie Sancti Stephani iuri et dominio mancipaui, ita tamen quod si preceptorum synodalium idem capellani transgressores quandoque extiterint per manum uel districtionem prefati Abbatis Episcopo Lingonensi satisfaciant. Ut igitur hec nostra constitutio omni sequenti tempore intemerata permaneat, presentem paginam sigilli nostri auctoritate et testium annotatione muniui. Huius rei testes sunt isti: Emmauricus prior, Robertus de Palmis, Girardus cantor, Laurencius subprior, Stephanus Chasot, Herueus, Jacobus de Saux, Canonici Regulares eiusdem Ecclesie, Jacobus monachus Longi Uadi, magister Bernardus de Gruere, Andreas Decanus d’Uges, magister Robertus de Daucene. Actum est hoc anno ab incarnatione Domini M° C° nonagesimo quinto.